In Owaöstareich büidt dé Mundårt vôm Innviartl midm ãgrenzendn Niadabayern a historische Eiheit. Politisch is Innviartl erst 1814 östareichisch worn. Währnd dé Mundårt vôm Innviartl géng Ostn hî (in Richtung Hausrugg) an erkénnbårn Lautwãndl durchmåcht (ui wird zu üi - zB spuin / spüin, a zuanehmende å-Vadunklung) san dé Üwagäng weita ostwärts entlãng vô da Donau üwas Traun- zum Mostviartl hî fliaßend. Außadém nimmt nåch Ostn hî da Eîfluss vôm Weanarischn zua, der in dé letztn Jåhrzehntn zuanehmend dé bodnständing Mundårtn üwalågat håd. Am stärkstn merkt ma dés in dé greßan Städte und ãn da Hauptvakehrsstreggn.